**SCHEMĂ de ajutor de stat având ca obiectiv sprijinirea investițiilor destinate promovării producției de compost pe bază de gunoi de grajd** **și alte deșeuri compostabile**

**I. Introducere**

Articolul 1

Prezentul act instituie o schemă de ajutor de stat transparent, exceptat de la obligația de notificare la Comisia Europeană, conform prevederilor Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea art. 107 şi 108 din tratat, pentru sprijinirea investițiilor destinate producției compostului agricol.

 **II. Obiectivul schemei**

Articolul 2

1. Sprijinul financiar în cadrul prezentei scheme, bazat pe procedură competitivă, este acordat pentru investiții destinate promovării producției de compost pe baza de gunoi de grajd **și alte deșeuri compostabile**, în baza dispozițiilor articolului 56 din Regulamentul (UE) nr. 651/2014, cu modificările și completările ulterioare și a dispozițiilor tranzitorii conținute de art. 58 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea art. 107 şi 108 din tratat, publicat în Jurnalul Oficial al Uniunii Europene L 187/26.06.2014, cu modificările ulterioare (denumit, în continuare, Regulamentul (UE) nr. 651/2014).
2. Sprijinul financiar vizează atingerea obiectivelor asumate de România în cadrul PNRR, Pilonul I – Tranziția Verde, Componenta 3 - Managementul Deșeurilor, investiții în Dezvoltarea infrastructurii pentru managementul gunoiului de grajd și al altor deșeuri agricole compostabile, prin investiții în capacități de producție a compostului.

3.Investiția contribuie în proporție de 40% la obiectivele asumate pentru realizarea indicatorilor din domeniul climei și în proporție de 0% pentru realizarea indicatorilor din domeniul digital.

Articolul 3

(1) Implementarea prezentei scheme va contribui la realizarea următoarelor obiective:

1. accelerarea proceselor de extindere și modernizare a sistemelor de gestionare a deșeurilor agricole compostabile cu accent pe reducere, reutilizare și valorificare în vederea conformării cu directivele aplicabile și tranziției la economia circulară;
2. reducerea cantităților de compuși ai azotului care ajung în corpurile de apa subterane și de suprafață;
3. obiectivele prevăzute în Planul național de gestionare a deșeurilor, aprobat prin H.G. nr. 942/2017 privind aprobarea Planului național de gestionare a deșeurilor, respectiv:

Eficientizarea controlului privind depozitarea deșeurilor netratate provenite din agricultură și din activitățile de creștere a animalelor (deșeuri vegetale și dejecții animaliere);

Încurajarea valorificării prin procedee aerobe și anaerobe a deșeurilor provenite din agricultură, creșterea animalelor și silvicultură (deșeuri vegetale și dejecții animaliere) - valorificarea materială sau energetică a circa 50% din deșeurile biodegradabile;

(2) Prin realizarea acestor proiecte se urmărește reducerea emisiilor de amoniac și metan, precum și reducerea poluării cu nitrați.

**III. BAZA LEGALĂ:**

Art. 4. Prezenta schemă este elaborată în conformitate cu următoarele acte normative:

1. Regulamentul (UE) 2020/2.094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19;
2. Regulamentul (UE) nr. 651/2014 de declarare a anumitor categorii de ajutoare compatibile cu Piața internă în aplicarea articolelor 107 și 108 din Tratat, cu modificările și completările ulterioare;
3. Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările și completările ulterioare;
4. Ordonanța de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență;
5. Ordonanța de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, aprobată prin Legea nr. 230/2021, cu modificările şi completările ulterioare;
6. Hotărârea Guvernului nr. 942/2017 privind aprobarea Planului național de gestionare a deșeurilor.

**IV. Domeniul de aplicare**

Articolul 5

1. Schema de ajutor de stat se adresează fermelor, fermelor mari, cooperativelor agricole UAT, întreprinderilor și parteneriatelor între acestea.
2. Prezenta schemă se aplică pentru proiectele care propun ca acțiuni realizarea capacităților de producere a compostului prin utilizarea ca materie primă a gunoiului de grajd și a altor deșeuri compostabile.
3. Prezenta schemă se aplică numai pentru realizarea de capacități noi de producere a compostului din gunoi de grajd și alte deșeuri compostabile.

Articolul 6

(1) În cadrul acestei scheme nu se acordă sprijin financiar pentru sectoarele și domeniile prevăzute la art. 1 alin. (2) lit. c) și d) si art. 1 alin. (3) – (6) din Regulamentul (UE) nr. 651/2014.

(2) În cadrul prezentei scheme ajutoarele nu se acordă retroactiv și nici nu sunt rambursate cheltuieli care au fost efectuate înaintea semnării contractului de finanțare.

**V. Definiții**

Articolul 7

(1) În sensul prezentei scheme, termenii şi expresiile de mai jos au următoarele semnificații:

1. **acord de parteneriat** – documentul prin care membrii parteneriatului stabilesc liderul de parteneriat (care devine proprietarul investiției) și contribuția, drepturile și obligațiile fiecărui membru și in baza acestui document furnizorul indică beneficiarii reali ai ajutorului de stat.
2. **activitate economică** – orice activitate care constă în furnizarea de bunuri, servicii sau lucrări pe o piață;
3. **administrator al schemei** – Ministerul Mediului, Apelor și Pădurilor;
4. **aplicație** – documentația depusă de către un solicitant în cadrul unei licitații competitive de proiecte, în scopul de a obține finanțare în cadrul prezentei scheme, pentru înființarea unui sistem de biogaz;
5. **beneficiar** – ferme, ferme mari, cooperative agricole, întreprinderi, UAT și parteneriate între acestea, cărora li se acordă, în cadrul prezentei scheme, ajutor de stat.
6. **contract de finanțare** – înseamnă actul juridic supus regulilor de drept public semnat între furnizorul de ajutor de stat, pe de o parte și beneficiarul ajutorului de stat, pe de altă parte, prin care se stabilesc drepturile și obligațiile corelative ale părților în vederea implementării operațiunilor în cadrul investiției 2 - Dezvoltarea infrastructurii pentru managementul gunoiului de grajd și al altor deșeuri agricole compostabile, Componenta 3 - Managementul Deșeurilor, Pilonul I – Tranziția Verde din cadrul Planului Național de Redresare și Reziliență;
7. **coordonator de reformă/investiție** - Ministerul Mediului, Apelor și Pădurilor (MMAP);
8. **costuri eligibile** –înseamnă costurile de investiții în active corporale şi necorporale.
9. **data acordării ajutorului** - înseamnă data la care dreptul legal de a primi ajutorul este conferit beneficiarului în conformitate cu regimul juridic național aplicabil, indiferent de data la care ajutorul se plătește întreprinderii, respectiv data semnării contractului de finanțare;
10. **demararea lucrărilor** - înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri și lucrările pregătitoare, cum ar fi obținerea avizelor și realizarea studiilor de fezabilitate, nu sunt considerate drept demarare a lucrărilor. În cazul preluărilor de întreprinderi, demararea lucrărilor corespunde datei dobândirii activelor direct legate de unitatea preluată. Demararea lucrărilor la proiectul sau la activitatea respectivă se poate realiza din momentul declarării eligibilității proiectului de către furnizorul de ajutor de stat, respectiv data primirii notificării de îndeplinire a eligibilității proiectului de către beneficiar, cu excepția activităților pregătitoare, menționate mai sus, care nu sunt considerate drept demarare a proiectului;
11. **efect stimulativ** - înseamnă prezentarea de către beneficiar furnizorului de ajutor de stat a unei cereri de ajutor scrise înainte de demararea lucrărilor la proiectul sau la activitatea respectivă. Cererea de ajutor conține cel puțin următoarele informații:

(i) denumirea întreprinderii și dimensiunea acesteia;

(ii) descrierea proiectului, inclusiv data începerii și a încheierii acestuia;

(iii) locul de desfășurare a proiectului;

(iv) lista costurilor proiectului;

(v) tipul de ajutor - grant, împrumut, garanție, avans rambursabil, injecție de capital sau altele - și valoarea finanțării publice necesare pentru proiect;

1. **ferma** – orice întreprindere care desfășoară o activitate de creștere a animalelor și deține în exploatare un număr de peste 100 UVM;
2. **ferma mare** - orice ferma care desfășoară și o activitate de creștere a animalelor și deține în exploatare un număr de peste 1.000 UVM;
3. **furnizor de ajutor de stat** - Ministerul Mediului, Apelor și Pădurilor (MMAP) sau orice structura succesoare legală a acestuia;
4. **întreprindere** - orice entitate care desfășoară o activitate economică, indiferent de statutul său juridic și modul în care este finanțată În sensul legislației din domeniul ajutorului de stat, termenul de „întreprindere” trebuie înțeles ca reprezentând o „unitate economică” (economic unit) / „entitate economică unică” (single economic entity). Potrivit jurisprudenței Curții de Justiție a Uniunii Europene[[1]](#footnote-2), diferite companii /firme care aparțin aceluiași grup formează o entitate economică unică dacă respectivele companii nu își determină în mod independent modul în care acționează pe piață. Prin urmare, se poate considera că mai multe entități juridice distincte formează o singură unitate economică, respectiv o întreprindere, dacă între acestea există influențe dominante/decisive (apreciate, de exemplu, prin existența unei participații de control și a altor legături funcționale, economice sau organice între respectivele entități). Exercitarea efectivă a controlului poate rezulta din implicarea directă sau indirectă în conducerea acesteia (de exemplu, în luarea unor decizii ce țin de strategia de afaceri/comercială/de management).
5. **întreprindere în dificultate** - înseamnă o întreprindere care se află în cel puțin una din situațiile următoare:
6. în cazul unei societăți comerciale cu răspundere limitată (alta decât un IMM care există de mai puțin de trei ani sau, în sensul eligibilității pentru ajutor pentru finanțare de risc, un IMM care îndeplinește condițiile de la art. 21 (3) punctul b) și se califica pentru investiții pentru finanțare de risc în urma unui proces de diligență efectuat de un intermediar financiar selectat), atunci când mai mult de jumătate din capitalul său social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un rezultat negativ care depășește jumătate din capitalul social subscris. În sensul acestei dispoziții, „societate cu răspundere limitată" se referă în special la tipurile de societăți menționate în anexa I la Directiva [2013/34/UE](https://sintact.ro/#/dokument/79144828?cm=DOCUMENT)[[2]](#footnote-3), iar „capital social" include, dacă este cazul, orice capital suplimentar;
7. În cazul unei societăți comerciale în care cel puțin unii dintre asociați au răspundere nelimitată pentru creanțele societății (alta decât un IMM care există de mai puțin de trei ani sau, în sensul eligibilității pentru ajutor pentru finanțare de risc, un IMM care îndeplinește condițiile menționate la Art. 23 (3) punctul b) și se califică pentru investiții pentru finanțare de risc în urma unui proces de diligență efectuat de un intermediar financiar selectat), atunci când mai mult de jumătate din capitalul propriu așa cum reiese din contabilitatea societății a dispărut din cauza pierderilor acumulate. În sensul prezentei dispoziții, „o societate comercială în care cel puțin unii dintre asociați au răspundere nelimitată pentru creanțele societății" se referă în special la acele tipuri de societăți menționate în anexa II la Directiva [2013/34/UE](https://sintact.ro/#/dokument/79144828?cm=DOCUMENT);
8. atunci când întreprinderea face obiectul unei proceduri colective de insolvență sau îndeplinește criteriile prevăzute în dreptul intern pentru ca o procedură colectivă de insolvență să fie deschisă la cererea creditorilor săi;
9. atunci când întreprinderea a primit ajutor pentru salvare şi nu a rambursat încă împrumutul sau nu a încetat garanția sau a primit ajutoare pentru restructurare şi face încă obiectul unui plan de restructurare;
10. în cazul unei întreprinderi care nu este un IMM, atunci când, în ultimii doi ani:
11. raportul datorii/capitaluri proprii al întreprinderii este mai mare de 7,5; şi
12. capacitatea de acoperire a dobânzilor calculată pe baza EBITDA se situează sub valoarea 1,0.
13. **parteneriat** – forma de cooperare între ferme mari și/sau cooperative agricole, între ferme/cooperative agricole și UAT, între ferme (indiferent de dimensiune) și întreprinderi (altele decât ferme) sau între ferme/cooperative agricole, UAT-uri și întreprinderi, care urmăresc realizarea în comun a unui sistem de biogaz în cadrul Investiției 2 - Dezvoltarea infrastructurii pentru managementul gunoiului de grajd și al altor deșeuri agricole compostabile, Componentei 3 - Managementul Deșeurilor, Pilonul I – Tranziția Verde din cadrul Planului Național de Redresare și Reziliență și pentru care a fost încheiat un act juridic prin care sunt stabilite drepturile și obligațiile părților;
14. **sistem de compostare** – investiție incluzând un sistem de compostare compus din stație de compostare și echipamente personalizate pentru gestionarea compostului;
15. **UVM** – Unitate vită mare, coeficient de unitate utilizat pentru a se efectua agregări comparabile ale diferitelor categorii de animale și a cantității de gunoi de grajd excretat, conform Programului de Acțiune privind protecția apelor la poluarea cu nitrați proveniți din surse agricole, aprobat prin Ordinul nr. 333/165/2021 privind aprobarea Codului de bune practici agricole pentru protecția apelor împotriva poluării cu nitrați proveniți din surse agricole, precum și a Programului de acțiune pentru protecția apelor împotriva poluării cu nitrați proveniți din surse agricole, publicat în Monitorul Oficial nr. 754 din 3 august 2021.

(2) Termenii „întreprinderi mici şi mijlocii” şi „întreprindere mare” au semnificația dată de Regulamentul (UE) nr. 651/2014.

(3) Termenii ”ajutor de stat” şi ”ajutor exceptat” au semnificația dată de Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum şi pentru modificarea şi completarea Legii concurenței nr. 21/1996, aprobată cu modificări şi completări prin Legea nr. 20/2015, cu modificările ulterioare.

**VI. Beneficiarii**

Articolul 8

Potențialii beneficiari pot fi ferme mari, cooperative agricole, întreprinderi și UAT care primesc ajutor de stat precum și parteneriate între încheiate între acestea pentru realizarea de sistem de compostare - cu excepția situațiilor prevăzute la art. 6.

**VII. Condiții de eligibilitate a beneficiarilor**

Articolul 9

(1) Beneficiarii trebuie să îndeplinească cumulativ următoarele condiții:

1. au personalitate juridică, sunt legal constituiți în conformitate cu legislația specifică din statul membru a cărui naționalitate o dețin, cu condiția înregistrării la ONRC în România, după caz;
2. desfășoară activitate economica și intenționează realizarea unui sistem de compostare a gunoiului de grajd și a altor deșeuri compostabile;
3. nu sunt în incapacitate de plată/în stare de insolvență conform prevederilor Legii nr. 85/2014 privind procedurile de prevenire a insolvenței şi de insolvență, cu modificările şi completările ulterioare;
4. nu sunt în stare de faliment, lichidare, au afacerile conduse de un administrator judiciar sau activitățile lor comerciale sunt suspendate ori fac obiectul unui aranjament cu creditorii sau sunt într-o situație similară cu cele anterioare, reglementată prin lege;
5. au îndeplinite obligațiile de plată a impozitelor, taxelor şi contribuțiilor de asigurări sociale către bugetele componente ale bugetului general consolidat;
6. nu fac obiectul unui ordin de recuperare neexecutat în urma unei decizii anterioare a Consiliului Concurenței, a Comisiei Europene sau a altui furnizor/administrator de ajutor de stat, prin care un ajutor de stat a fost declarat ilegal şi incompatibil cu piața internă;
7. nu se află în dificultate, în conformitate cu prevederile art. 7 alin. (1), lit. s) din prezenta schema;
8. produc și/sau colectează anual o cantitate de gunoi de grajd de la minimum 1.000 UVM. Sistemul de compostare se va construi la nivelul unui UAT, a unei ferme/cooperative agricole sau a unei întreprinderi, parte a parteneriatului. În cazul în care fermele aplică pentru finanțare, parteneriatul dintre acestea trebuie să dețină cel puțin 1.000 UVM, iar cel puțin 50% din cantitatea necesară de gunoi de grajd și alte deșeuri compostabile vor fi asigurate de membrii parteneriatului, diferența putând fi asigurată din alte surse. Cu respectarea criteriilor de eligibilitate și selecție în baza cărora proiectul a fost selectat la finanțare, în situații fortuite, pot fi adăugați și alți membri ai parteneriatului, oricând după momentul selectării proiectului.
9. există materia primă necesară funcționării sistemului de compostare, asigurată conform lit. h).
10. propun pentru construire un teren cu statut juridic cert asupra căruia dețin un drept real, liber de sarcini, cu excepția ipotecii;
11. dispun de resursele financiare necesare pentru cofinanțarea cheltuielilor eligibile, acoperirea cheltuielilor neeligibile și acoperirea costurilor de operare și de mentenanță pe viitor a investiției;
12. au efectuat o consultare publică pentru a se asigura că investiția nu prejudiciază colectivitatea din punct de vedere social si este acceptata la nivelul comunității, precum și că sunt asigurate măsuri de protecție a mediului.

(2) Potențialul beneficiar trebuie să dea o declarație pe propria răspundere și să depună documentele justificative privind încadrarea întreprinderii în categoria întreprinderilor mici, mijlocii sau mari, conform anexei I la Regulamentul (UE) nr. 651/2014 și să prezinte documentele doveditoare prin care să demonstreze că nu este în dificultate.

(3) În cazul parteneriatelor, membrii acestora vor depune acordul de parteneriat prin care se stabilesc clar drepturile și obligațiile fiecărui membru, astfel încât furnizorul de ajutor de stat să poată stabili calitatea de beneficiar direct sau indirect de ajutor de stat.

**VIII. Condiții de eligibilitate a proiectelor**

Articolul 10

Condițiile de eligibilitate a proiectelor sunt următoarele:

1. proiectul este implementat pe teritoriul României;
2. proiectul demonstrează un raport pozitiv rezultat din analiza cost-beneficiu;
3. proiectul demonstrează sustenabilitatea pe termen lung a investiției, incluzând modele ale economiei circulare la nivelul fermei sau la nivel local;
4. proiectul asigură conformitatea cu Comunicarea Comisiei referitoare la Orientările tehnice privind aplicarea principiului de „a nu prejudicia în mod semnificativ” în temeiul Regulamentului privind Mecanismul de redresare și reziliență (2021/C58/01);
5. proiectul cuantifică beneficiile de mediu ale investiției propuse în termeni de cantități anuale de azot provenit din gunoi de grajd pentru care se asigură o gestionare conformă prin incorporare în îngrășăminte organice sub formă de compost;
6. proiectul utilizează tehnologii prin care procesul de compostare este controlat și accelerat, incluzând echipamente de monitorizare și control pentru aerare, temperatură și umezeală, iar compostul rezultat poate fi însăcuit;
7. echipamentele furnizate în cadrul investiției sunt din categoria celor mai bune tehnologii disponibile din punct de vedere al protecției mediului;
8. perioada de implementare a proiectului începe odată cu semnarea contractului de finanțare, respectiv data acordării ajutorului de stat și se încadrează în perioada de eligibilitate a cheltuielilor, respectiv între data declarării eligibilității proiectului de către furnizorul de ajutor de stat şi 30.06.2026, cu respectarea principiului „demararea lucrărilor”;
9. proiectul va fi realizat respectând distanțele minime impuse de Ordinul ministrului sănătății nr. 119/2014 pentru aprobarea normelor de igienă şi sănătate publică privind mediul de viață al populației, cu modificările și completările ulterioare.

**IX. Durata**

Articolul 11

1. Prezenta schemă se aplică de la data aprobării, până la 30.06.2026, cu posibilitatea de prelungire, în situația în care prevederile europene vor permite.
2. În anul 2023 se va organiza prima procedură/se vor organiza procedurile de licitație competitivă, deschisă, transparentă și nediscriminatorie pentru selectarea beneficiarilor. În cazul în care bugetul schemei de ajutor de stat nu se consumă integral după prima procedură, MMAP va organiza un nou apel pentru suma rămasă neutilizată.
3. Plățile în cadrul schemei se pot face până la data de 30.06.2026.

**X. Bugetul schemei şi numărul estimat de beneficiari**

Articolul 12

1. Bugetul total alocat al schemei este de 6.000.000 euro, echivalentul a 29.518.800 lei, calculat la cursul InforEURO din luna aprilie 2023, de 4.9483 lei/euro, sume provenind din fonduri europene asigurate prin Planul Național de Redresare și Reziliență.
2. Numărul minim de beneficiari de ajutor de stat este 5. Numărul maxim de beneficiari de ajutor de stat în cadrul prezentei scheme este 10.
3. Alocarea bugetară şi operațiunile financiare derulate în vederea utilizării fondurilor prevăzute la alin. (1) se fac de către furnizorul de ajutor de stat.

**XI. Modalitatea de acordare a ajutorului de stat**

Articolul 13

(1) Măsurile de sprijin acordate solicitanților pentru realizarea de investiții constau în acordarea de alocări financiare din fonduri europene (granturi).

(2) Ajutorul de stat se acordă în cadrul unor proceduri de licitație concurențiale, pe baza unor criterii clare, transparente și nediscriminatorii în cadrul PNRR, Pilonul I – Tranziția Verde, Componenta 3 - Managementul Deșeurilor, Investiția 2 - Investiții în Dezvoltarea infrastructurii pentru managementul gunoiului de grajd și al altor deșeuri agricole compostabile.

(3) Ajutorul de stat se acordă pentru instalații de transformare a gunoiului de grajd și a altor deșeuri compostabile în compost prin procesarea acestuia. O asemenea instalație constă în, fără a se limita la, o platformă betonată de depozitare alături de o membrană permeabilă care să permită menținerea compostului la o temperatură constantă, precum și de un sistem de aerisire a gunoiului de grajd.

 **XII. Criterii de selecție a aplicațiilor potențialilor beneficiari**

Articolul 14

(1) Procesul de selecție a aplicațiilor potențialilor beneficiari în cadrul unui apel de proiecte va avea la bază acordarea de punctaje pentru o categorie de criterii de selecție.

(2) Punctarea aplicațiilor potențialilor beneficiari se va realiza pe baza următoarele criterii de selecție:

1. „impactul pozitiv de mediu raportat la costul public al investiției”, care se va stabili utilizând următoarele subcriterii de selecție: valoarea ajutorului de stat solicitat per capacitatea anuală de producție, respectiv kg de gunoi de grajd de tip compost.

Vor fi prioritizate proiectele cu cel mai mic raport dintre valoarea sprijinului public și cantitatea de azot gestionată conform anual, ca N total din compostul produs.

Va obține un punctaj maxim (30 de puncte) oferta care va avea cea mai mică valoare a ajutorului de stat solicitat per kg compost obținut din gunoi de grajd și 0 puncte oferta care va avea cea mai mare valoare a ajutorului de stat solicitat per kg compost obținut din gunoi de grajd, cu descreșterea liniară a punctajului pentru valorile intermediare ale ajutorului de stat solicitat.

1. numărul de animale, pentru a dovedi sursa reală (nu istorică) a poluării (30 puncte);
2. Concentrația de nitrați și tendința din apele subterane din corpul de apă subteran aferent UAT-ului în care se construiește instalația (20 puncte);
3. Gradul de eutrofizare a apelor de suprafață din bazinul hidrografic în care se situează UAT-ul în care se construiește instalația (20 puncte).

Va obține un punctaj maxim (40 puncte) aferent criteriilor c) și d) solicitantul situat în zona cu cea mai mare poluare conform datelor ANAR referitoare la hotspot-uri de poluare și tendințe în ceea ce privește poluarea cu nitrați și nitriți.

În urma evaluării criterii de selecție, proiectul va primi un punctaj între 0 și 100 puncte.

Proiectele vor fi ordonate în funcție de punctajul obținut și înscrise pe lista pentru finanțare începând de la cele cu punctajul cel mai mare, până la acoperirea bugetului alocat.

**XIII. Valoarea maximă a finanțării nerambursabile (intensitatea ajutorului de stat)**

Articolul 15

1. Valoarea ajutorului de stat din diferența dintre costurile eligibile și profitul din exploatare aferent investiției. Profitul din exploatare se deduce din costurile eligibile ex ante, pe baza unor estimări rezonabile, sau prin intermediul unui mecanism de recuperare.
2. Pentru calcularea valorii ajutorului de stat se va utiliza următoarea formulă:

 **I (%) = 100- ((VAN/VI) x 100)**, unde:

I – Intensitatea ajutorului de stat;

VAN – Valoarea actualizată netă, determinată ca suma veniturilor nete actualizate (plăți – cheltuieli) pe 5 ani consecutivi după implementarea proiectului;

VI – Valoarea investiției (totalul cheltuielilor eligibile și neeligibile).

1. Ajutorul maxim care se poate acorda pentru un proiect de investiții nu poate depăși **1.200.000 euro** la cursul de schimb inforEURO din data semnării contractului de finanțare.

Articolul 16

Diferența până la valoarea totală a proiectului se acoperă de către beneficiar. Acesta trebuie să aducă o contribuție financiară pentru diferența până la totalul costurilor eligibile și pentru toate costurile neeligibile, fie din resurse proprii, fie din surse atrase, sub o formă care să nu facă obiectul niciunui ajutor public.

**XIV. Costuri eligibile**

Articolul 17

1. Costurile eligibile sunt costurile în active corporale și necorporale specifice realizării investiției, respectiv următoarele:
2. amenajarea terenului;
3. investiția de bază incluzând construcții și instalații, utilaje și echipamente tehnologice precum și montajul acestora, dotări;
4. organizarea de șantier;
5. teste și probe tehnologice;
6. cheltuieli de supervizare.

**XV. Efectul stimulativ**

Articolul 18

1. Prezenta schemă se aplică numai ajutoarelor care au efect stimulativ.
2. Se consideră că ajutoarele au efect stimulativ dacă sunt îndeplinite cumulativ următoarele condiții:
3. întreprinderea adresează autorității responsabile de administrare a prezentei scheme o cerere scrisă de acordare a ajutorului de stat înaintea demarării lucrărilor. Cererea de ajutor conține cel puțin următoarele informații:
* denumirea întreprinderii şi dimensiunea acesteia;
* descrierea proiectului, inclusiv data începerii şi încheierii acestuia;
* locul de desfășurare a proiectului;
* lista costurilor proiectului;
* tipul de ajutor (grant) și valoarea finanțării publice necesare pentru proiect;
* analiza cost beneficiu;
1. întreprinderea a fost selectată în cadrul unei proceduri de ofertare concurențială, deschisă, transparentă și nediscriminatorie și furnizorul de ajutor de stat a confirmat eligibilitatea proiectului, înainte de semnarea contractului de finanțare
2. Dacă lucrările încep anterior îndeplinirii condițiilor prevăzute la alin. (2), întregul proiect nu va mai fi eligibil pentru ajutor. Singurele cheltuieli eligibile efectuate anterior sunt cele cu serviciile necesare pregătirii si depunerii proiectului.

**XVI. Reguli privind cumulul ajutoarelor de stat**

Articolul 19

(1) Pentru același beneficiar şi aceleași cheltuieli eligibile, ajutorul de stat pentru investiții acordat prin prezenta schemă nu se poate cumula cu niciun alt ajutor de stat sau de minimis.

(2) Furnizorul de ajutor de stat monitorizează ajutoarele acordate în baza prezentei scheme pentru a nu fi depășită valoarea ajutorului, conform art. 15.

**XVII. Modalitatea de derulare a schemei**

Articolul 20

1. Furnizorul de ajutor de stat selectează beneficiarii printr-un apel de proiecte competitiv, stabilește condițiile de eligibilitate şi de selecție şi semnează contracte de finanțare cu beneficiarii de ajutor de stat. Furnizorul are obligația de a preciza în contractul de finanțare faptul că sumele acordate reprezintă ajutor de stat exceptat de la notificarea la Comisia Europeană în baza art. 56, cu precizarea în clar a Regulamentului (UE) nr. 651/2014.
2. Furnizorul de ajutor de stat are obligația de a se asigura că destinatarii finali ai fondurilor sunt informați cu privire la obligația acestora de a transmite datele și informațiile cu privire la beneficiarii reali ai fondurilor alocate din PNRR, conform prevederilor Directivei (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2020 al Parlamentului European și a Consiliului și a Directivei 2006/70/CE a Comisiei și a legislației naționale incidente, atât la momentul depunerii cererilor de finanțare, cât și pe perioada implementării proiectelor, înainte de semnarea contractelor de achiziție, asigurându-se, de asemenea, de existența unor prevederi contractuale care solicită actualizarea acestor informații în mod regulat, până la încetarea relațiilor contractuale.
3. Furnizorul de ajutor de stat se va asigura ca pe perioada procesului de evaluare și contractare, beneficiarul nu se afla într-una din situațiile de mai jos:
	* + 1. Să fie subiectul unui conflict de interese, astfel cum este definit în legislația națională/comunitară în vigoare sau să se afle într-o situație care are sau poate avea ca efect compromiterea obiectivității și imparțialității procesului de evaluare, contractare și implementare a proiectului;
			2. Să fi fost subiectul unei judecăți de tip res judicata pentru fraudă, corupție, implicarea în organizații criminale sau în alte activități ilegale, în detrimentul intereselor financiare ale Comunității Europene;
4. Furnizorul ajutorului de stat se va asigura cu privire la evitarea dublei finanțări a activităților propuse prin proiect cu cele realizate asupra aceleiași infrastructuri implementate prin alte Programe Operaționale, sau prin alte programe cu surse publice de finanțare, respectiv verificarea achizițiilor publice si punerea la dispoziție a organelor de control CE/CN/CR/I și organelor de audit și de concurență pentru beneficiarii și proiectele vizate de Schema de ajutor de stat.
5. Prevederile referitoare la conflictul de interese, dubla finanțare, colectarea datelor privind beneficiarul real, frauda, corupția, achizițiile publice, precum și obligațiile de control ale Coordonatorului Național, Coordonatorului de Reformă, a Comisiei și organelor de audit se vor regăsi în forma detaliata in ghidul specific, elaborat în baza prezentei scheme.
6. Operarea investiției, în cazul în care aceasta este efectuată de un terț, se va acorda printr-o procedură de achiziții deschisă, transparentă și nediscriminatorie.
7. Beneficiarul este obligat să permită accesul deschis, transparent și nediscriminatoriu tuturor utilizatorilor interesați. De asemenea, beneficiarul este obligat să practice un preț calculat la nivelul pieței.
8. Fluxul procedural al selecției beneficiarilor, conform procedurilor de lucru aprobate la nivelul coordonatorului de reforme, este următorul:
9. Coordonatorul de reformă intocmeste *Ghidul solicitantului*, împreună cu procedurile de evaluare, de selectare a aplicațiilor, de soluționare a contestațiilor și de contractare;
10. Lansarea apelului de proiecte va avea la bază un anunț public în care se va menționa suma disponibilă, perioada de depunere, precum și modalitatea de depunere a aplicațiilor. Ghidului solicitantului, împreună cu anexele acestuia se vor publica pe pagina de internet a Ministerului Mediului, Apelor și Pădurilor, [www.mmediu.ro](http://www.mmediu.ro), odată cu anunțul de lansare;
11. Solicitanții vor încărca, în platforma informatică https://proiectepnrr.mmap.ro, cererea de finanțare incluzând anexele acesteia și alte documente menționate de ghidul solicitantului;
12. În urma verificării eligibilității și criteriilor de selecție, se constată eligibilitatea proiectului, iar la finalul apelului de proiecte se va publica lista de proiecte selectate.
13. Aplicații vor fi anunțați in scris asupra rezultatului verificării costurilor eligibile si a valorilor obținute, având posibilitatea sa opteze pentru continuarea procedurii sau sa renunțe.
14. Scorarea se va realiza pentru aplicațiile eligibile conform punctajului de la art. 14.
15. Toți solicitanții sunt informați/notificați în scris cu privire la rezultatele evaluării;
16. După primirea notificării, solicitanții pot contesta rezultatul evaluării;
17. După soluționarea contestațiilor, se întocmește un raport de contestații;
18. Solicitanții selectați vor fi notificați în vederea încheierii contractelor de finanțare.

**XVIII. Reguli privind publicarea, informarea, raportarea şi monitorizarea ajutoarelor de stat**

Articolul 21

În vederea asigurării transparenței şi a unui control eficient al ajutoarelor de stat, în conformitate cu art. 3 din Regulamentul (UE) 2015/1.588 privind aplicarea articolelor 107 şi 108 din Tratatul privind funcționarea Uniunii Europene anumitor categorii de ajutoare de stat orizontal, furnizorul de ajutor de stat aplică prevederile referitoare la procedura de informare şi de avizare prevăzute în Ordonanța de urgență a Guvernului nr. 77/2014, aprobată cu modificări şi completări prin Legea nr. 20/2015, cu modificările ulterioare.

Articolul 22

Prezentul act se publică în Monitorul Oficial al României Partea I și se va afișa integral pe pagina oficială de internet a Ministerului Mediului, Apelor și Pădurilor [www.mmediu.ro](http://www.mmediu.ro).

 Articolul 23

Furnizorul de ajutor de stat transmite Comisiei Europene, prin intermediului platformei SANI (State Aid Notification Interactive), fișa de informații sintetice prevăzută în anexa II la Regulamentul (UE) nr. 651/2014, în maximum 20 de zile lucrătoare de la adoptarea Schemei, conform prevederilor art. 16 alin. (2) din OUG nr. 77/2014, aprobată cu modificări şi completări prin Legea nr. 20/2015, cu modificările și completările ulterioare.

Articolul 24

(1) Beneficiarii sunt obligați să raporteze, în conformitate cu prevederile Contractului de finanțare, stadiul realizării lucrărilor, precum şi să furnizeze alte informații suplimentare, la cererea furnizorului de ajutor de stat.

(2) Proiectele vor fi realizate cu implementarea cerințelor specifice prin care este respectat principiul de a nu prejudicia semnificativ conform Orientarilor tehnice DNSH (2021/C58/01). Îndeplinirea acestor cerințe specifice va fi urmărită atât în etapa de pregătire a proiectelor (elaborarea documentațiilor tehnico – economice, în special analizele de opțiuni), cât și în etapa de implementare prin termenii de referință pentru procedurile de achiziție a contractelor de lucrări/contractelor de furnizare.

De asemenea, autoritățile contractante vor urmări implementarea acestor cerințe pe toată durata realizării lucrărilor și, după caz, în etapa de exploatare.

Articolul 25

(1) Furnizorul de ajutor de stat este obligat să păstreze toate informațiile referitoare la ajutoarele acordate în cadrul schemei de ajutor de stat (documentele justificative aferente ajutorului de stat acordat) pentru o perioadă de 10 ani începând de la data acordării ultimului ajutor, dar nu mai puțin de o perioadă care expiră după 5 ani de la închiderea oficială sau parțială a Programului Național de Redresare și Reziliență, pentru a stabili dacă sunt respectate toate condițiile de exceptare prevăzute de Regulamentul (UE) nr. 651/2014.

(2) Beneficiarii ajutorului de stat sunt obligați să păstreze, pentru o perioadă de 10 ani începând de la data ultimului ajutor acordat în cadrul schemei, toate documentele necesare şi să țină o evidență specifică a ajutoarelor de care au beneficiat conform prezentei scheme, unor scheme de minimis sau alte ajutoare de stat prin care s-a finanțat investiția în cauză, din care să reiasă suma totală a ajutoarelor de stat şi a ajutoarelor de minimis primite, defalcate pe ani, pe furnizori, pe obiective, informații privind forma ajutoarelor (de minimis, scheme de ajutor de stat, ajutoare de stat individuale), precum şi baza legală prin care acestea au fost acordate.

Articolul 26

Furnizorul de ajutor de stat transmite Consiliului Concurenței orice informație solicitată cu privire la prezenta schemă de ajutor de stat.

Articolul 27

Furnizorul de ajutor de stat transmite Consiliului Concurenței raportări anuale cu privire la implementarea schemei în conformitate cu *Regulamentul privind procedurile de monitorizare a ajutoarelor de stat*, pus în aplicare prin Ordinul președintelui Consiliului Concurenței nr. 441/2022 pentru punerea în aplicare a Regulamentului privind procedurile de monitorizare a ajutoarelor de stat , şi cu *Regulamentul (CE) nr. 794/2004 al Comisiei din 21 aprilie 2004* de punere în aplicare a *Regulamentului (UE) 2015/1589 al Consiliului de stabilire a normelor de aplicare a articolului 108 din Tratatul privind funcționarea Uniunii Europene.*

(4) În cazul în care furnizorul nu are date definitive privind valoarea ajutorului de stat, acesta va transmite valori estimative.

(5) Erorile constatate de furnizor și corecțiile legale, anulările, recalculările, recuperările, rambursările etc. se raportează până la data de 31 martie a anului următor anului de raportare.

Articolul 28

(1) Furnizorul de ajutor de stat monitorizează respectarea condițiilor şi criteriilor de eligibilitate prevăzute în prezenta schemă pe toată durata de derulare a acesteia şi are obligația de a supraveghea permanent ajutoarele acordate, aflate în derulare şi de a dispune măsurile care se impun, iar în situația în care constată nerespectarea acestor criterii, furnizorul de ajutor de stat întreprinde toate demersurile necesare pentru recuperarea ajutorului acordat, inclusiv a dobânzilor aferente, calculate conform prevederilor Ordonanței de urgență a Guvernului nr. 77/2014, aprobată cu modificări şi completări prin Legea nr. 20/2015, cu modificările ulterioare, şi celorlalte prevederi comunitare în vigoare.

(2) Stoparea și recuperarea ajutoarelor acordate se realizează de către furnizorul schemei de ajutor de stat, conform prevederilor [OUG nr. 77/2014](http://legislatie.just.ro/Public/DetaliiDocumentAfis/222260) privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări şi completări prin Legea nr. 20/2015, cu modificările şi completările ulterioare.

(3) Ajutorul de stat care trebuie recuperat include și dobânda aferentă, datorată de la data plății ajutorului până la data recuperării acestuia, în conformitate cu prevederile Regulamentul (UE) 2015/1.589 al Consiliului din 13 iulie 2015 de stabilire a normelor de aplicare a art. [108 din Tratatul privind funcționarea Uniunii Europene](http://legislatie.just.ro/Public/DetaliiDocumentAfis/144990).

(4) Rata dobânzii aplicabile este rata în vigoare la data la care ajutorul de stat utilizat abuziv a fost pus la dispoziția beneficiarului - data efectuării plății avansului și/sau prefinanțărilor. Rata dobânzii se aplică de-a lungul întregii perioade până la data recuperării sau rambursării integrale. În cazul în care trec mai mult de 12 luni de la data la care ajutorul în cauză a fost pus la dispoziția beneficiarului pentru prima dată și până la data recuperării sau rambursării acestuia, rata dobânzii se recalculează la intervale de 12 luni, având ca bază rata în vigoare în momentul recalculării. ([www.renascc.eu/despre-noi/dobanda-de-referinta](http://www.renascc.eu/despre-noi/dobanda-de-referinta)).

(5) Rata dobânzii prevăzută la alin. (4) se aplică pe o bază compusă până la data recuperării sau rambursării ajutorului. Dobânzile acumulate pe parcursul anului precedent produc dobânzi în fiecare an următor.

(6) Această dobândă va fi calculată începând cu data efectuării plății avansului sau prefinanțărilor, după caz, până la data recuperării integrale a fracției de sumă/sumei totale utilizate abuziv. În cazul în care dobânda nu a putut fi recuperată în anul anterior, aceasta va fi purtătoare de dobândă, fiind aplicabil principiul capitalizării.

(7) Furnizorul emite decizii prin care se dispune stoparea sau recuperarea ajutoarelor de stat acordate. Aceste decizii au caracter de titlu executoriu.

Articolul 29

Furnizorul de ajutor de stat asigură publicarea informațiilor, conform art. 9 alin. (1) lit. (c) din Regulamentul (UE) nr. 651/2014, privind fiecare ajutor individual acordat în cadrul schemei de ajutor de stat care depășește 100.000 euro.

Articolul 30

(1) În vederea verificării ex-ante a eligibilității potențialilor beneficiari ai măsurilor de ajutor, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, furnizorul de ajutor de stat are obligația încărcării schemei în Registrul general al ajutoarelor de stat acordate în România (RegAS), în termen de 5 zile lucrătoare de la data intrării în vigoare a acesteia.

(2) Contractul de finanțare, actul de acordare a ajutorului, plățile, obligațiile de recuperare a ajutorului și rambursarea efectivă a respectivelor obligații, aferente acestei proceduri, se vor încărca în RegAS în termen de maxim 7 (șapte) zile lucrătoare de la data semnării contractului / actului sau a publicării acestora în Monitorul Oficial al României, după caz, respectiv de la data instituirii plăților, a obligațiilor de recuperare sau a rambursării efective a respectivelor obligații.

1. A se vedea Hotărârea Curții de Justiție din 16 decembrie 2010, AceaElectrabel Produzione SpA/Comisia, C-480/09 P, ECLI:EU:C:2010:787, punctele 47-55 și Hotărârea Curții de Justiție din 10 ianuarie 2006, Cassa di Risparmio di Firenze SpA și alții, C-222/04, ECLI:EU: C:2006:8, punctul 112. [↑](#footnote-ref-2)
2. Directiva 2013/34/UE a Parlamentului European şi a Consiliului din 26 iunie 2013 privind situațiile financiare anuale, situațiile financiare consolidate şi rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European şi a Consiliului şi de abrogare a Directivelor 78/660/CEE şi 83/349/CEE ale Consiliului. [↑](#footnote-ref-3)